Gaan Jan Taks sy teikens haal? | Netwerk24
Gaan Jan Taks sy teikens haal?
Deur Francois Williams 11 Oktober 2018 14:05
Mark Kingon, waarnemende kommissaris van die Suid-Afrikaanse Inkomstediens.
Daar is nie veel vertroue dat die Suid-Afrikaanse Inkomstediens (SAID) op koers is om sy belastinginvorderingsteikens vir vanjaar te haal nie.
’n Opdatering van die SAID se vordering hiermee is van die aspekte wat baie belangstelling sal wek uit vanjaar se mediumtermynbegrotingsraamwerk wat op 24 Oktober deur Tito Mboweni, nuwe minister van finansies, gelewer sal word.
Mike Teuchert, nasionale hoof van belastingdienste by die ouditgroep Mazars, het Donderdag gesê die tesourie het vir die SAID ’n teiken van R1 345 miljard gegee om in te samel, wat 10,3% meer is as die vorige boekjaar. Dit sou moontlik gemaak word deur onder meer die verhoging in BTW, die voordeel van blokkruiping waar belastingkerwe nie vir inflasie aangepas is nie, die nuwe heffing op koeldrank met ’n hoë suikerinhoud, en die verhoging in die brandstofheffing.
Suid-Afrikaners sal op 24 Oktober dus weet of die opofferings wat hulle die afgelope ses maande moes maak al ’n positiewe uitwerking op die staatskas gehad het, sê Teuchert.
Maar hoewel die tesourie aanvanklik vol vertroue was dat die teiken gehaal sou word, lyk die syfer van R1 345 miljard nou nogal optimisties ná die verskeie verlagings in groeiverwagtings, en die ekonomie wat ’n tegniese resessie betree het.
Teuchert meen dit sal interessant wees om te sien of die tesourie die teikens vir belastinginvordering afwaarts gaan aanpas, gegewe die verlaagde verbruikersbesteding, lae sakegroei en stygende brandstofkoste deur die loop van die jaar.
Sedert Mark Kingon as kommissaris van die SAID waarneem, het die SAID wel aansienlike pogings aangewend om sy administratiewe vermoëns te verbeter om belastinginvordering te verbeter. Dit sluit in die hervestiging van die sentrum vir groot ondernemings, samewerking met die Tabakinstituut van Suider-Afrika (Tisa) en die Fairtrade Onafhanklike Tabakvereniging (Fita) om onwettige tabakhandel te bestry, asook die instel van administratiewe boetes van Desember af vir agterstallige maatskappybelasting.
Bernard Sacks, belastingvennoot by Mazars, sê Kingon behoort so gou moontlik as permanente kommissaris van die SAID aangestel te word.
Meer oor: Suid-Afrikaanse Inkomstediens | Said | Tito Mboweni | Mark Kingon | Belasting | Mtbr2018 | Mediumtermynbegrotingsraamwerk
Jan Taks hoop om vertroue te herstel
Mark Kingon bly langer by SAID